ياكما “الرانديفوات” السياسية “الحاسمة والاسترتيجية” ولات كاتددار في الجوامع؟؟!! قرأت على موقع “هيسبريس” ما يلي: “أفاد مصدر مطلع، في تصريحات لجريدة هسبريس، بأن عبد الإله بنكيران، رئيس الحكومة المعين، طلب لقاء الملك محمد السادس، من أجل مناقشة أزمة تشكيل الحكومة الجديدة المرتقبة والخروج بحل لحالة “البلوكاج الحكومي” في غضون الأيام المقبلة. وأكد مصدر هسبريس أن بنكيران استغل لقاءه بالملك في مسجد الحسن الثاني بالدار البيضاء، لحظة تحيته له، خلال ليلة الاحتفال بذكرى المولد النبوي الشريف، ليطلب منه لقاء في هذا الموضوع؛ وهو الخبر الذي راج بقوة في “الصالونات السياسية” بالعاصمة الرباط طيلة يوم أمس الاثنين”... أوواه؟!!! أوواه؟!! “الرانديفوات” الحاسمة في سياسة البلاد ولات كاتتخاذ أثناء الصلاة لله في بيوت الله؟؟! ماكايناش القنوات الدستورية لطلب لقاء بين “المؤسسة الملكية” “وبين “رئيس الحكومة المعين” والذي “أعيد انتخابه”؟؟ وماكايناش بلاغات صحفية رسمية لهاذ الغرض؟؟ أنا بعدا بان ليا هاذ الخبر غير “زعيت” وما شاددش...كون كنا مازال في عهد دساتير المرحوم الحسن الثاني، نقول ممكن...ولكن في ظل دستور 2011، لا أعتقد...علاش؟ لأن “الرانديفو” المزعوم هذا، ماعندوش موضوع...لأنه ماكايناش “أزمة مؤسسات دستورية وجب على الملك الحسم فيها كحكم” كما ينص دستور 2011 على ذلك...ولو كانت هناك أزمة مؤسسات، كون الملك تحممل مسؤولياتو وماغاديش يتسنى “طلب رانديفو” في جامع الحسن الثاني أثناء الصلاة!! وثانيا، ماكانعتاقدش كاين هناك بلوكاج، لأن سي ابن كيران كون بغا يشككل الحكومة ديالو، كون شككلها، لأنه مامحتاجش لأصوات “حزب الأحرار”... ياكما سي ابن كيران باغي يديرها مغربية خايبة ديال: “عاااافاك دوي ليا معاه”؟! عاود كانذككرك باللعيبة ديال “خروج الاستقلال من الحكومة”..راه مشيتي عند الماليك لوجدة، وقلتي ليه “عااافاك دوي ليا معا حميد شباط”، وجرا عليك...واش آخويا نتا أحمق؟ ذاك النهار كاتكًول للماليك: “واشفتي نعاماسس هاذ شباط شحال درري؟!”، ودابا باغي تكًول ليه: “من شباط نخلاق، وعااااافاك دوي ليا معا خويا عزيز أخنوش راه قالو ليا عندك معاه”؟! واش هاذ الماليك الذاكرة السياسية ديالو مفقودة آ الآخ؟؟ الرجوع لله آصاحبي..الدستور راه بين يدديك، وا سير توككل على الله ودير حكومتك، راه ماكاين بلوكاج، ماكاين سيدي زكري...قانون المالية كايتسنناك، والمقاولات باغيا تتخلص، والمغاربة باغين يدوورو الحركة...يا الله رووووووووووووووووووول...بيزوووو ! 
ياكما الرانديفوات السياسية الحاسمة والاستراتيجية ولات كدار فالجوامع. علاش يدخل الملك فتشكيل الحكومة ياكما ما كيناش مؤسسات دستورية